To‘rtinchi qavatdagi kvartira va tvorog uchun navbat: 66 yoshli Germaniya kansleri Angela Merkel qanday yashaydi?

Angela Merkel dunyoning eng nufuzli ayollari ro‘yxatida bir necha bor birinchi o‘rinni egallagan. Uning tashrif qog‘ozi ko‘pchilik kamchilik deb hisoblaydigan kamtarligi. Kansler yuqori maosh olishiga qaramay, kichik kvartirada yashaydi va oziq-ovqat mahsulotlarini xarid qilish uchun do‘konga shaxsan o‘zi boradi.

Oltinchi raqamli uy
Angela Merkel Shpree daryosi bo‘yida Am Kupfergraben ko‘chasida joylashgan besh qavatli binodagi oltinchi raqamli oddiy kvartirada yashaydi. Boshqa uylar bilan o‘ralgan ushbu sariq binoning oldidan muntazam tramvay qatnaydi. Bu uning xizmat uyi emas: Merkel Germaniya hukumatiga rahbarlik qilishdan oldin ham shu yerda istiqomat qilgan.

Angeladan oldingi sobiq kansler Gerxard Shreder 200 kvadrat metrlik keng xonadonda yashagan. Merkel esa Berlindagi kvartirasida qolishga qaror qildi va bu bilan nemislar hurmatiga sazovor bo‘ldi.
Xavfsizlik nuqtayi nazaridan uyni suratga olish taqiqlangan va bundan o‘n yil oldin kanslerdan Google Street View’da uyini berkitishni taklif qilgan. Merkel esa: “Nima uchun? Qayerda yashashimni hamma biladi-ku” deb javob bergan.
Kansler va turmush o‘rtog‘i yashaydigan yog‘och derazali uyning mahallasida yon-atrofida esdalik do‘konlari va supermarketlar joylashgan. Mahalliy jurnalist va blogerlar Merkel va uning erining Berlindagi kvartirasidan tashqari ko‘chmas mulki borligini bilishga bir necha bor harakat qilishgan, axir, uning daromadi qimmatbaho uy-joy olishga imkon beradi. Ommaviy axborot vositalarining yozishicha, Merkel yiliga 300 ming yevro ishlab topadi. Ammo u hech qachon hashamat ketidan quvmagan.

Ma’lum bo‘lishicha, siyosatchining faqat yozgi dala hovlisi bor. Uni shahar tashqarisidagi rezidensiya deb atash qiyin — Berlindan yuz kilometr uzoqlikda Brandenburg Templin shahri yaqinidagi Xenvald qishlog‘ida joylashgan kichik qishloq uyi. Er-xotin odatda bu yerga dam olish kunlari keladi. Bu yerda baland-baland to‘siqlar va xavfsizlik postlari yo‘q — bu joy oddiy bog‘dorchilik shirkatiga o‘xshaydi. Yaqin atrofda kafe yoki do‘kon ham yo‘q. Ko‘ngil yozish uchun — go‘zal tabiat, toza havo, o‘rmonda sayr qilish va mahalliy ko‘l bor.

Merkel mehmonlarini tomorqasida o‘stirgan sabzavotlardan tayyorlangan taom bilan mehmon qilishni yaxshi ko‘radi. Siyosatchilar davrasida, ayniqsa, u tayyorlaydigan olmali pirog va kartoshka sho‘rva juda mashhur.
Kansler oziq-ovqat uchun do‘konga o‘zi borishni yaxshi ko‘radi, ammo yaqin atrofda bir necha tan soqchilar navbatchilik qiladi. Boshqa nemislar kabi do‘konga u ham o‘z paketi bilan keladi va kezi kelsa, oddiy odamlardek navbat kutadi.

Ko‘pchilik uchun odatga aylangan kofe o‘rniga kansler yalpiz choy ichadi. Uning sumkasida uyali telefonidan tashqari ko‘zoynagi, ruchka bilan bloknot va upa qutisi yuradi. Avvallari sumkasida sigaret qutisi ham bo‘lgan — yoshligida Angela kuniga bir quti sigaret chekardi, ammo keyin u bu odatidan voz kechdi.
Odatda Angela Merkel turmush o‘rtog‘i bilan ta’tilni dabdabali kurortlarda emas, tog‘dagi kamtarona mehmonxonada o‘tkazadi. Ular Janubiy Tirolda joylashgan mehmonxonaga borishadi, bu yerda yarim pansionli ikki kishilik xona bir kecha uchun 200 yevro turadi. Balkondan Ortler tog‘i manzarasi ko‘rinib turadi, mehmonlar uchun esa sauna va suzish havzasi xizmat ko‘rsatadi.

Ta’tilda Merkel odatda o‘zi bilan tarixiy kitoblarni olib yuradi — paparatssilar bir necha marotaba uni balkonda kitob o‘qiyotganini suratga olgan. Shuningdek, u  piyoda yurishni yaxshi ko‘radi: u kepka, katak ko‘ylak kiyib, orqasiga ryukzak ilgan holda trekking tayoqchalari bilan yo‘lga chiqadi. Jurnalistlarning ta’kidlashicha, Merkel sayohat uchun alohida kiyim tanlamaydi — 2013-yildan beri u skandinavcha yurish uchun bir xil ko‘ylak va shim kiyadi.

Angela Merkel hech qachon o‘ziga xos g‘oyalari, unutilmas obrazi bilan ajralib turmagan, u taniqli notiq ham emas. Nemislar uni Volkswagen Golf’da yuradigan, tomorqasida sabzavot yetishtiradigan va yaxshi ovqat pishiradigan oddiy nemis ayolining jozibasi borligi uchun ham yaxshi ko‘rishadi. Shu sababli Germaniyada uni Mutti (“oyijon”) deb atashadi.

Ko‘pchilik Angela yetakchilik fazilatlariga ega emas, u juda yumshoq va ko‘zga tashlanmaydigan, deb o‘ylashadi, ammo ular adashishadi. To‘g‘ri, kansler provokatsion bayonotlar bermaydi, lekin har doim munozaralarda qatnashganda u mantiqan, kinoyali va quruqqina qilib javob beradi. Ko‘pchilik uni qattiqqo‘l emasligi uchun tanqid qiladi. Shu bilan birga, nemislar uni har qanday vaziyatdan chiqish yo‘lini topa oladigan yaxshi boshqaruvchi sifatida yaxshi ko‘rishadi.

Politexnologlar kanslerning muvaffaqiyati siri nima ekanidan xayron bo‘lishgan. Natijada uning siri ko‘zga tashlanmaydigan ko‘rinishi va xarizmaning yetishmasligida degan xulosaga kelishdi. Siyosatchi zargarlik buyumlarini umuman yoqtirmaydi, parfyumeriya ishlatmaydi. Uning odatiy kiyimlari turli xil rangdagi rasmiy kostyumlardan iborat. Odatda bu uchta yoki to‘rtta tugmachali va shimli bleyzerlar. Merkel kolleksiyasida barcha ranglar — yashil, ko‘k, sariq, binafsha rangli kiyimlar mavjud. U yorqin ranglardan qo‘rqmaydi – to‘q qizil, yorqin to‘q sariq yoki pushti rangdagi liboslarni ham kiyib ketaveradi.


Aytgancha, Germaniyada kanslerning kiyinishini muhokama qilish odat tusiga kirmagan. Merkelning garderobi u davlat ishlari bilan shunchalik bandki, moda kataloglarini ko‘rib chiqish va yangi tendensiyalarni izlash uchun unda vaqt yo‘qligini ko‘rsatadi.
Oilada
Kansler shaxsiy hayoti haqida umuman gapirmaydi. Ma’lumki, Angela hali universitetda o‘qib yurganidayoq turmushga chiqqan. Mazkur nikoh besh yil davom etgan, undan Merkel hozirgi familiyasini meros qilib olgan. Ularning bolalari bo‘lmagan — u hech qachon farzand ko‘rmagan.
Ikkinchi eri Yoaxim Zauer bilan Angela 80-yillarda GDR Fanlar akademiyasida tanishgan. Zauer dunyoga tanilgan tadqiqotchi, ilm-fan sohasida uning xizmatlari xotininikidan kam emas.

Kvant kimyosi bo‘yicha mutaxassis va Berlinning Gumboldt universiteti professori omma oldida ko‘rinish berishni xushlamaydi: u rasmiy tashriflar paytida xotiniga hamrohlik qilmaydi va tantanalardan iloji boricha ko‘rinmaslikka harakat qiladi – Yoaxim hatto rafiqasining inauguratsiya marosimida ham qatnashmagan. U faqat madaniy tadbirlardagina ishtirok etadi. Shuningdek, u yaqinda rafiqasi bilan ko‘proq vaqt o‘tkazish imkoniyatiga ega bo‘lishiga umid qiladi.

Nemislar Markelni yuqori lavozimga go‘zalligi va jozibasi tufayli erishmagani uchun ham hurmat qilishadi. Uning shaxsiy hayoti bo‘yicha paparatsilar tomonidan josuslik qilish foydasiz — Angela hech qachon mojarolarga aralashmagan, u o‘z mavqeyiga ish sifatida, imtiyoziga esa vosita sifatida qaragan. Angela Merkel kansler lavozimida yaxshigina daromad topsa ham, faoliyati davomida kamtarona turmush tarzini saqlab qoldi.